Document ID: 32010R0750
Publication Date: 2010-08-07

Content:
REGOLAMENT TAL-KUMMISSJONI (UE) Nru 750/2010
tas-7 ta’ Lulju 2010
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu għal ċerti pestiċidi f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14 (1) (a) tiegħu,
Billi:
(1)
Għall-acetamiprid, l-acibenzolar-S-methyl, l-azoxystrobin, l-imazalil, il-prohexadione, il-pyraclostrobin u t-thiacloprid, il-livelli massimi ta’ residwu (MRLs) ġew stipulati fl-Anness II u fil-parti B tal-Anness III tar-Regolament (KE) Nru 396/2005. Għad-dimethomorph, id-dithiocarbamates (mancozeb), fipronil, il-fludioxonil, il-pirimicarb, il-prosulfocarb, it-tebuconazole, it-triclopyr u l-valiphenal, l-MRLs ġew stipulati fil-parti A tal-Anness III tar-Regolament (KE) Nru 396/2005. Ma ġew stipulati l-ebda MRLs speċifiċi għall-amisulbrom, l-ametoctradin u l-bixafen u dawn is-sustanzi lanqas ġew inklużi fl-Anness IV tar-Regolament (KE) Nru 396/2005.
(2)
Fil-kuntest ta’ proċedura, skont id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (2), għall-awtorizzazzjoni tal-użu ta' prodott għall-ħarsien tal-pjanti li fih is-sustanza attiva azoxystrobin għall-użu fuq il-cardoon, saret applikazzjoni skont l-Artikolu 6(1) tar-Regolament (KE) Nru 396/2005 għall-emendi tal-MRLs eżistenti.
(3)
Fir-rigward tal-acetamiprid, tali applikazzjoni saret għall-użu fuq il-weraq tal-pitravi u ċ-ċirasa. Fir-rigward tal-acibenzolar-S-methyl, tali applikazzjoni saret għall-użu fuq il-ħawħ u l-berquq. Fir-rigward tal-amisulbrom, tali applikazzjoni saret għall-użu fuq l-għeneb tal-inbid u l-mejda. Fir-rigward bixafen, tali applikazzjoni saret għaċ-ċereali. Minħabba din l-applikazzjoni, jeħtieġ ukoll li jiġu stipulati l-MRLs għal-laħam, il-grass, il-fwied u l-kliewi u l-ħalib tal-bovini, tan-nagħaġ u tal-mogħoż, billi ċ-ċereali jintużaw bħala għalf u l-fdal jispiċċa fuq il-foraġġ għal dawn l-annimali. Fir-rigward tal-ametoctradin, tali applikazzjoni saret għall-użu fuq l-għeneb tal-mejda u tal-inbid, il-patata, it-tadam, il-bżar, il-ħjar, il-qarabagħli żgħir, il-bettieħ, id-dulliegħ, il-qargħa ħamra, il-ħass u l-ħass tal-ħaruf. Fir-rigward tad-dithiocarbamates (mancozeb), tali applikazzjoni saret għall-użu fuq il-piżelli mingħajr il-miżwed. Fir-rigward tad-dimethomorph, tali applikazzjoni saret għall-użu fuq il-piżelli mingħajr il-miżwed u l-kurrata. Fir-rigward tal-fludioxonil, tali applikazzjoni saret għall-użu fuq il-karfus. Fir-rigward tal-fipronil, saret applikazzjoni biex ikunu mmodifikati l-valuri għaċ-ċereali. Fir-rigward imazalil, saret applikazzjoni biex ikunu mmodifikati l-valuri għal-limitu tad-determinazzjoni, LOD. Fir-rigward tal-pirimicarb, tali applikazzjoni saret għall-użu fuq il-bużbież. Fir-rigward tal-prohexadione, tali applikazzjoni saret biex tibdel id-definizzjoni tar-residwu u għall-użu fuq is-segala. Fir-rigward tal-prosulfocarb, tali applikazzjoni saret għall-użu fuq il-karrotti u l-karfus. Fir-rigward tat-tebuconazole, tali applikazzjoni saret għall-użu fuq il-mandolin. Fir-rigward tat-thiacloprid, tali applikazzjoni saret għaż-żebbuġ, iż-żerriegħa tal-peprina u diversi ħxejjex tal-għeruq u tat-tuberu. Fir-rigward tat-triclopyr, tali applikazzjoni saret biex tibdel id-definizzjoni tar-residwu fuq prodotti tal-annimali u biex tibdel l-MRLs tal-prodotti tal-annimali. Fir-rigward tal-valifenalate, tali applikazzjoni saret għall-użu fuq it-tadam u l-brunġiel.
(4)
Skont l-Artikoli 6(2) u (4) tar-Regolament (KE) Nru 396/2005 saret applikazzjoni għat-tebuconazole fuq il-frott tal-passjoni. L-użu awtorizzat tat-tebuconazole fuq il-frott tal-passjoni fil-Kenja jwassal għal aktar residwi mill-MRL li hemm fl-Anness III tar-Regolament (KE) Nru 396/2005. Biex ma jkunx hemm ostakoli għall-importazzjoni ta’ dan il-frott tal-passjoni mill-Kenja, jeħtieġ MRL ogħla. L-użi awtorizzati tal-pyraclostrobin fuq iċ-ċirasa, l-għajnbaqar, il-frawli, il-frott tal-qasab, u frott żgħir u berries oħra, il-basal frisk, il-ħjar, il-bettieħ, id-dulliegħ, il-qargħa ħamra, iż-żerriegħa tal-ward tax-xemx u l-kafena fl-Istati Uniti, il-Kanada u l-Brażil iwasslu għal aktar residwi mill-MRL li hemm fl-Anness III tar-Regolament (KE) Nru 396/2005. Biex ma jkunx hemm ostakoli għall-importazzjoni ta' dawn il-ħxejjex, jeħtieġu MRLs ogħla.
(5)
Skont l-Artikolu 8 tar-Regolament (KE) Nru396/2005, dawn l-applikazzjonijiet ġew ivvalutati mill-Istati Membri kkonċernati u r-rapporti ta’ valutazzjoni tressqu lill-Kummissjoni.
(6)
L-Awtorità Ewropea dwar is-Sikurezza Alimentari, minn hawn 'il quddiem “l-Awtorità”, evalwat l-applikazzjonijiet u r-rapporti ta' valutazzjoni, u eżaminat b'mod partikolari r-riskji għall-konsumatur u, fejn rilevanti, għall-annimali u tat opinjonijiet motivati dwar l-MRLs proposti (3). Għaddiet dawn l-opinjonijiet lill-Kummissjoni u lill-Istati Membri u għamlithom disponibbli lill-pubbliku.
(7)
Fl-opinjonijiet motivati tagħha, l-Awtorità kkonkludiet li r-rekwiżiti kollha fir-rigward tad-dejta ġew sodisfatti u li l-emendi għall-MRLs mitluba mill-applikanti kienu aċċettabbli fir-rigward tas-sikurezza tal-konsumatur fuq il-bażi tal-evalwazzjoni tal-espożizzjoni tal-konsumatur għal 27 grupp ta' konsumaturi Ewropej speċifiċi. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-espożizzjoni tul il-ħajja għal dawn is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-espożizzjoni fil-medda qasira ta' żmien minħabba l-konsum estrem tal-prodotti kkonċernati ma wrew li kien hemm riskju li l-konsum aċċetabbli ta' kuljum (ADI) jew li d-doża ta’ referenza akuta (ARfD) ma nqabeż. Fil-każ tal-valifenalate l-Awtorità qieset li MRLs iktar baxxi mill-MRLs proposti mill-Istat Membru li qed jevalwa kien suffiċjenti. F’dak il-każ huwa xieraq li jiġu ffissati MRLs iktar baxxi.
(8)
Imsejsa fuq l-opinjonijiet motivati tal-Awtorità u b’kunsiderazzjoni tal-fatturi rilevanti tas-suġġett ikkonsidrat, il-modifiki xierqa għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(9)
Ir-Regolament (KE) Nru 396/2005 għalhekk għandu jiġi emendat skont dan.
(10)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta’ Lulju 2010.

Metadata:
Eurovoc Level 1 Categories: 100158
100149
100157
100156
Eurovoc Level 2 Categories: 100261
100254
100215
100249
100250
Eurovoc Level 3 Categories: 2723
1277
2479
3641
2014
2737
1268
All Eurovoc Categories: 1277
1590
2357
2723
2737
3646
3885
6569